## La Generalitat crea el nou servici llançadora Paterna-nord València i aconseguix en Metrovalencia les 20 línies d’autobús substitutives

*** El nou servici comença demà dilluns 18 de novembre i connectarà el nord de la població amb dos punts de València**

La Generalitat ha creat el nou servici llançadora Paterna-nord València, la qual cosa permet aconseguir les 20 línies d’autobús substitutives a Metrovalencia, que de moment tan sols té operatiu el servici de tramvia a causa dels greus danys que hi ha hagut en les instal·lacions de Ferrocarrils de la Generalitat amb les inundacions que, entre altres coses, van desarticular el lloc de comandament.

La nova línia instaurada des de la Conselleria de Medi Ambient, Infraestructures i Territori, que començarà a operar el 18 de novembre amb una freqüència de 25 minuts, tindrà una única parada a Paterna (Vicente Mortes-Mútua) i dos a València (avinguda de Pius XII i Gran Via Ferran el Catòlic), des d’on es podrà fer transbord a diverses línies de l’EMT.

L’anterior línia Paterna-València, que partix de l’avinguda de les Corts Valencianes, es canvia de nom a Paterna-sud València. D’esta manera, el municipi comptarà amb dos tipus de servici llançadora que permetran oferir una alternativa de mobilitat fins al restabliment del servici de Metrovalencia, previst per a les pròximes setmanes.

En la zona nord, a on oferia servici l’L1 de Metrovalencia, també està activa la línia Llíria-València i l’Eliana-València, així com la llançadora Benaguasil-Llíria. En l’L2, estan operatives les línies Bétera-València, Moncada-València, Rocafort-València i Massarrojos-Masies, i en l’L3 Rafelbunyol-València i Meliana-València.

En la zona sud s’han habilitat les llançadores Paiporta-València, Picanya-València i Torrent-València, així com les línies Alcàsser-València, Alginet-València, Carlet-València i Castelló-València. També donen servici les línies Aeroport-València i Riba-roja – València.  
Tots els detalls de les línies es poden consultar en www.metrovalencia.es i en atmv.gva.es.

Fecha: 17/11/2024